**Hálaadó szentmise a Magyar Kormány támogatásáért**

**2022. március 22. Szőgyén**

Kedves Paptestvérek, szeretett testvérek!

A jelen kor viszontagságai közepette bizalommal emeljük fel szívünket a jóságos Istenhez, akinek minden él, és hálát adunk neki jótéteményeiért. Hála az Úrnak, hogy Európa szívében magyarként élhetünk. Egy olyan nemzet tagjaiként, amelynek vannak olyan politikusai, képviselői, akik nem homályos, hanem letisztult, bölcs távlatokban gondolkodnak nemzetük jövőjét illetően, felvállalva a család értékeit. Akik elvetik a liberális civil társadalom zavaros ítéleteit, és merik a valóságot, annak belső összefüggéseit figyelembe véve szemlélni! Sokszor ez kényelmetlen dolognak minősül, hiszen fel kell vállalni a próféta szerepét, mégpedig szemben az árral... elítélve a liberalizmus eszményeit. Az olyan eszményeket, amelyeket csak a pillanat kikristályosodott érdekei mozgatnak, s így a stabilitás nem minősül releváns értéknek. Úgy tűnik, ma az az ideális, ami mozgékony, változó, ideiglenes, rövid életű, ami jobban szolgálja az individualizmust és a társadalmi mobilitást. Ha egy országnak, egy népnek nehéz a sok-sok másként gondolkodó nemzet között létezni, ugyanígy jellemző ez az Egyházra. Kezdeteitől fogva ugyanis ránehezedik a visszautasítás. Hiszen Krisztus titokzatos Testeként hűséges kíván maradni Krisztus Urunk evangéliumához. A liberális társadalmi milliőben úgy tűnik, mára kisebbséggé vált. S elmondhatjuk, hogy magyar népünkre itt Európa szívében, mint magára az Egyházra is – jelenlegi helyzetét látva – vonatkoznak az olvasmány szavai: „*Most minden népnél kisebbek vagyunk, megaláztatásban van részünk az egész földön ... De fogadd el megtört szívünket és megalázott lelkünket, ... fogadd kedvesen, hiszen akik benned bíznak, meg nem szégyenülnek”.* Talán sokszor elcsüggedünk, mégis mindig *felvirrad az új nap, és sugarai beragyogják életünket.*

A kihívások, s a szenvedések is előbbre visznek minket. Isten a tökéletesedés útját tárja elénk mint kihívást. Az előrehaladás rendje fontos feladata az emberi életnek, amely konkrét célokat követ. Ha hit által motivált célok fogják át, reménytelivé válik életutunk. Ennek fényében társadalmunkban nagyon fontos szerepet kapnak templomaink, az olyan oázisok, ahol a közösségek – leginkább a hívő közösségek élete kibontakozik. Ahol fejlődni tud a jövő generációja. Ilyen helyek templomaink, iskoláink, közösségi házaink – a lelki központok, ahonnét nem hiányozhat a hit, a remény, a szeretet és az a harmónia, amely a feladatok felelősségteljes teljesítéséhez ad erőt. A kisebb közösségek titkában persze mindig a nagyobb közösség van jelen. Hiszen az egész Egyház gyűlt egybe, az égben és földön lévő, az egész világon és az évszázadokon átívelő Egyház. Az Egyházban pedig összegyűlt az egész teremtés, és minden emberi szív vágyakozása. Egyháznak lenni, egybegyűlni: ez az, amit Isten szán a világnak. Az eucharisztiát hálaadásban ünnepeljük, mint a legtökéletesebb imát. Isten dicsőségére és az egész világ üdvösségére végezzük. Nagy ajándék a szentmise, s egyben az igazi vigasztalás forrása. Az a menyegző, amelyen a Vőlegény találkozik törékeny jegyesével, az Egyház gyermekeivel. Az Úr találkozik törékenységünkkel, hogy visszavigyen minket első meghívottságunkhoz: ahhoz, hogy Isten képére és hasonlatosságára teremtettünk. A szentmise ebbe is belevon minket. A szentmise, mint a legteljesebb imádság. *Eucharisztia –* hálaadás. Elsősorban Isten kegyes lehajlásáért. De azért is, amit másokon keresztül tesz. Az anyaország sokrétű támogatásáért a határon túli magyarok irányába különösen a templomfelújítási program keretén belül, de a kulturális és közösségi célú programokat illetően is, hála iskoláink és óvodáink támogatásáért...

Jó tudni, hogy életünk színterén nem vagyunk egyedül. A magány súlyos terhét hordozók szívében is felcsillanhat a remény. Egyéni és közösségi drámáink közepette úgy jelenik meg Valaki, aki állandó újdonság az ember számára. Ő Isten: mindennek kezdete és beteljesedése – Az Alfa és az Ómega, az egész valóság hordozója. Mindennek eredeténél ott áll az isteni Értelem, aki közel van hozzánk. Sőt bennünk él. *Interior intimo meo –* legbensőbb énem megalapozója, Uram és Teremtőm. Személyes léte békét ad, a belső rend nyugalmát. Jézusban Isten ténylegesen velünk van. Szűz Mária pedig megmutatja a békéhez vezető utat.

Istenünk, világosítsd meg látásunkat, hogy Jézust felismerjük minden ember arcán. Az emberben, aki a béke szíve kíván lenni...